ગઈ કાલે અંકિતાના મૃત્યુના સમાચાર ફેલાતાં જ ઘાટકોપરના કચ્છી અને ગુજરાતી સમાજમાં હલચલ મચી ગઈ હતી. સૌની એક જ માગણી હતી કે અંકિતાને અને તેની ચાર મહિનાની દીકરીને ન્યાય મળે. ઘાટકોપર (વેસ્ટ)ના ધીરજ ભુવનના રહેવાસીઓને અંકિતાના મૃત્યુના સમાચાર મળતાં જ આસપાસનાં બિલ્ડિંગોના રહેવાસીઓની સાથે બધા કોહિનૂર હૉસ્પિટલ પાસે એકઠા થવા લાગ્યા હતા. અંકિતાના મોટા ભાઈ હીરેન, ભાભી દિવ્યા અને પિતા અમરશી ફરિયા સહિત બધાની એક જ માગણી હતી કે અંકિતાને શારીરિક અને માનસિક ત્રાસ આપનાર વ્યક્તિઓની પોલીસ તરત જ ધરપકડ કરે.